በሕይወት ውጣ ውረድ ውስጥ እኔ ፈልጌውም ይሁን ተገድጄ ያለሁበትን እንዳመሰግን እና ለእኔ ኑሮ ማለት ዳቦን ፈልጎ ማግኘት እና ለመብላት የሚደረግ ሩጫ ብቻ እንደሆነ እንዳስብ እና እንድኖር ተገድጄ ነው ያደግኩት፡፡ በሕይወቴ ለመጀመሪያ ጊዜ ስለ ምርጫ እንኳን ያወቅኩት በ1997 በተደረገው የምርጫ ዘመቻ ላይ ነበር፡፡ ያኔ 14 ዓመቴ ሲሆን የ9ኛ ክፍል ተማሪ ነበርኩ፡፡ እንደነገርኳችሁ እንኳን ያኔ እስከ ቅርብ ጊዜ የነበረኝ አመለካከተት የተሳሳተ ነበር፡፡ ነገር ግን ሁሉም ሰው ያደርገው የነበረ እንቅስቃሴ፤ የምርጫ ካርድ ለመውሰድ የነበረው ግድያ፤ በተለይ ደግሞ አባቴ ታሞ ተኝቶ የነበረ ቢሆንም እንኳን የምርጫ ካርዱን ለመውሰድ ተደግፎ ሄዶ መምጣት እና ማታ ማታ ያባቴ ጓደኞች ያደርጉት የነበረ ውይይት እና ክርክር፤ በኢትዮጵያ ቴሌቪዥን ላይ ይደረጉ የነበሩ የምረጡኝ ዘመቻ፤ ውስጤ የሆነ ነገር ሲፈጥር ትዝ ይለኛል፡፡ እውነት ለመናገር ብዙ የሚገባኝ ነገር አልነበረም፡፡ ያው አሁን ሲገባኝ ምንም እንዳላውቅ ተደርጌ 9ኛ ክፍል መድረሴ ይመስለኛል ነገሮች በቀላሉ እንዳገቡኝ ያደረገኝ፡፡ ብቻ ምን አለፋችሁ፤ ደስ የሚል ነገር ነበረው፡፡ ያቺ ጊዜ እኔም አባቴን ስላለፈው እና ስለአሁኑ ስርዓት ለመጀመሪያ ግዜ አንዳንድ ጥያቄዎችን የጠየቅኩበት እና አባቴም በጊዜው በሚገባኝ እና ባቅሜ መጠን ያወራኝ ቢሆንም፤ ‹አይገባትም› ብሎ ይሁን በሌላ ምክንያት የምፈልገውን ያህል ብዙም እዳላወራኝ አስታውሳለሁ፡፡
